36 leerders glo vir dagga geskors(Foto: Skermskoot) Altesaam 36 leerders aan die Leondale Sekondêre Skool in Germiston, Gauteng, is geskors nadat hulle glo dagga op die skoolterrein gerook het. In ŉ video wat op sosiale media versprei word, kan gesien word hoe die betrokke leerders dagga rook. Panyaza Lesufi, die Gautengse LUR vir onderwys, het Vrydag die skool besoek en bevestig dat die voorval op die skool se terrein plaasgevind het. Die leerders sal na verwagting Maandag dissiplinêr verhoor word. In ŉ video wat op sosiale media versprei word, kan gesien word hoe die betrokke leerders dagga rook (Foto: Skermskoot) Lesufi het die skool se beheerliggaam opdrag gegee om ondersoek in te stel om uit te vind hoe die leerders die dagga in die hande gekry het. “Ons wil weet wie dit [dagga] verkoop, versprei en wie beïnvloed ons kinders om dit te gebruik,” het Lesufi Vrydag aan die skool gesê. Volgens Lesufi sal hulle dan ’n klag teen dié betrokke persone by die polisie indien.